પદ્માબહેને પોતાના જીવનકાળ દરમ્યાન અગણિત નાટકો કર્યા અને બસ્સોથી વધારે ફિલ્મો કરી. નાટકના જો આંકડાની વાત કરીએ તો પદ્માબહેને નવી રંગભૂમિ પર દોઢસોથી વધુ નાટકો કર્યા હતાં. છેલ્લે જ્યારે તેમની તબિયત બગડી ત્યારે પણ તે ‘અમારી તો અરજી, બાકી તમારી મરજી’ નાટક કરતાં હતાં. આ નાટક અધવચ્ચે જ બંધ કરવું પડ્યું હતું. આ નાટક પણ દોઢસો શો કરી ચૂક્યું હતું. ગર્વ લેવા જેવી વાત એ છે કે પદ્માબહેને ભજવેલાં તમામ નાટકોએ ૧૦૦થી વધુ પ્રયોગ કરેલા છે. ગુજરાતી રંગભૂમિ પર અનેક હીરો એવા છે જેમનાં નાટકોના પાંચસો શો થયા હોય, પણ આ ગૌરવ કોઈ અભિનેત્રીને મળ્યું હોય તો એ માત્ર અને માત્ર પદ્માબહેન છે. પદ્માબહેને ભજવેલા ‘બા રિટાયર થાય છે’ નાટકના પાંચસો પ્રયોગ થયા હતા, જે આજ સુધી કોઈ ઍક્ટ્રેસ ક્રૉસ કરી શકી નથી.